In-nuqqas ta' konsiderazzjonijiet umani li biha l-Gvern Malti qed jittrattata l-kriżi tal-immigrazzjoni li qed tiżviluppa madwarna hi kundannabbli. Jekk biss inħarsu lejn il-kuntest lokali, naraw gvern li qed jilgħab logħba ta' relazzjonijiet pubbliċi u ta' poter. Logħba li bla dubju qed jiġi mżeffen fiha mill-gvern faxxista Taljan. F'mument ta' kriżi ma tiffokax fuq materji insinifkanti bħar-registrazzjoni tal-vapur imma toffri l-għajnuna kollha disponibbli biex tiġi salvata kull ħajja fil-periklu. Li tipprova tikkriminalizza lil min qiegħed isalva il-ħajjiet hu l-ikbar insult possibli lill-ospitalitá tradizzjonali li l-poplu Malti dejjem wera ma kull min kellu bżonnha. L-aġir tal-Gvern Malti li ordna li jipproċedu kriminalment kontra l-kaptan tal-vapur MV Lifeline qed ikompli jżid il-mibgħeda diġa mxerrda mill-propaganda populista, kemm lokali kif ukoll barranija. F'dan kollu, qed tiġi njorata l-umanità, il-qalba ta' kollox. In-nies qiegħdin imutu, u ser jibqgħu imutu jekk ma jsir xejn. Il-gvern Malti għandu l-obbligu etiku u morali li ma jinjorax l-imwiet li qed iseħħu anke riżultat tad-deċiżjoni rresponsabbli li jagħlaq il-portijiet, biex jimita lill-Gvern faxxista Taljan. L-att kriminali fuq l-ibħra Maltin ma sarx meta kienu salvati in-nies imma meta ngħalqu l-portijiet Maltin għall-vapuri ta' salvataġġ immexxija mill-għaqdiet mhux governattivi. Bħala riżultat ta' din id-deċiżjoni hemm diġa numru kbir ta' mwiet, li qed jiżdied u seta' faċilment ikun evitat.
L-egħluq tal-portijiet qed iwassal ghall-imwiet